รัฐบาลไทย-ข่าวทำเนียบรัฐบาล- ครม. มีมติอนุมัติ การลงนามหนังสือแสดงเจตจำนง ระหว่างกรมสอบสวนคดีพิเศษและสำนักงานตำรวจแห่งประเทศเนเธอร์แลนด์ สำหรับการต่อต้านอาชญากรรมข้ามชาติ
วันพุธที่ 28 กุมภาพันธ์ 2561
ครม. มีมติอนุมัติ การลงนามหนังสือแสดงเจตจํานง ระหว่างกรมสอบสวนคดีพิเศษและสํานักงานตํารวจแห่งประเทศเนเธอร์แลนด์ สําหรับการต่อต้านอาชญากรรมข้ามชาติ
โฆษกรัฐบาล เผยคณะรัฐมนตรีมีมติอนุมัติการลงนามหนังสือแสดงเจตจํานงระหว่างกรมสอบสวนคดีพิเศษและสํานักงานตํารวจแห่งประเทศเนเธอร์แลนด์สําหรับการต่อต้านอาชญากรรมข้ามชาติ
วันนี้ (27 ก.พ. 61 ) เวลา 14.50 น. ณ ศูนย์แถลงข่าวรัฐบาล ตึกนารีสโมสร ทําเนียบรัฐบาล ภายหลังเสร็จสิ้นการประชุมคณะรัฐมนตรี (ครม.) ซึ่งมีพลเอก ประยุทธ์ จันทร์โอชา นายกรัฐมนตรี เป็นประธาน พลโท สรรเสริญ แก้วกําเนิด โฆษกประจําสํานักนายกรัฐมนตรี ได้กล่าวว่า คณะรัฐมนตรีได้มีมติอนุมัติการลงนามหนังสือแสดงเจตจํานงระหว่างกรมสอบสวนคดีพิเศษและสํานักงานตํารวจแห่งประเทศเนเธอร์แลนด์สําหรับการต่อต้านอาชญากรรมข้ามชาติ ตามที่กระทรวงยุติธรรม เสนอ ซึ่งร่างหนังสือแสดงเจตจํานง มีวัตถุประสงค์เพื่อสร้างกรอบการทํางานพื้นฐานสําหรับความร่วมมือระหว่างผู้ร่วมดําเนินการทั้งสองฝ่ายในการต่อต้านอาชญากรรมข้ามชาติ โดยรูปแบบของกิจกรรมความร่วมมือจะครอบคลุมในด้านต่าง ๆ คือ (1) การแบ่งปันข้อมูลในด้านการบังคับใช้กฎหมาย (2) การปฏิบัติการประสานงานในด้านการบังคับใช้กฎหมาย (3) การสร้างความเข้มแข็งและเป็นปึกแผ่นทางด้านเครือข่ายความร่วมมือที่มีอยู่
ส่วนปัญหาอาชญากรรมสําหรับการจัดการความร่วมมือ ประกอบด้วย (1) การค้ามนุษย์(2) การลักลอบขนผู้ย้ายถิ่น (3) แก๊งมอเตอร์ไซค์นอกกฎหมาย (4) การแสวงหาประโยชน์ทางเพศจากเด็ก(ซึ่งรวมทั้งการท่องเที่ยวเพื่อประเวณีเด็กและการถ่ายทอดสดออนไลน์) (5) การฟอกเงิน (6) การต่อต้านการก่อการร้าย (7) ปัญหาอื่น ๆ
พร้อมกันนี้ โฆษกประจําสํานักนายกรัฐมนตรี ได้กล่าวว่า นายกรัฐมนตรี ได้สั่งการเพิ่มเติมเกี่ยวกับกรณีที่สังคมตั้งข้อสังเกตถึงผู้ที่กระทําความผิดแล้วหลบหนีคดีความออกนอกประเทศโดยที่เจ้าหน้าที่ไม่สามารถนําตัวกลับมาดําเนินคดีได้นั้น นายกรัฐมนตรี จึงกําหนดให้มีการแต่งตั้งคณะกรรมการขึ้นมา เพื่อติดตามและรวบรวมผลการดําเนินงานดังกล่าว โดยมอบหมายให้กระทรวงการต่างประเทศเป็นผู้รับผิดชอบในภาพรวม และมีหน่วยงานที่เกี่ยวข้องไม่ว่าจะเป็นสํานักงานตํารวจแห่งชาติ กรมสอบสวนคดีพิเศษ อัยการ กระทรวงการต่างประเทศ เข้าร่วมเป็นกรรมการ พร้อมทั้งให้มีการชี้แจงผลการดําเนินการถึงความคืบหน้าให้สังคมและประชาชนได้รับทราบและเกิดความเข้าใจ เพื่อแสดงให้เห็นถึงความตั้งใจจริงของทุกหน่วยงานที่เกี่ยวข้องต่อการดําเนินการในเรื่องดังกล่าวอย่างจริงจัง
นอกจากนี้ นายกรัฐมนตรี ได้กําชับถึงเรื่องการแก้ไขปัญหาดูแลเรื่องที่พักอาศัยให้กับประชาชนที่เดือดร้อนที่พักอาศัยว่า ที่ผ่านมาได้มีความพยายามที่จะดําเนินโครงการดังกล่าวมาโดยตลอด แต่ยังไม่เกิดผลสําเร็จเป็นรูปธรรมเท่าที่ควร รัฐบาลปัจจุบันมีความตั้งใจจริงที่จะแก้ไขปัญหาเรื่องนี้ โดยเฉพาะการแก้ไขปัญหาเรื่องที่อยู่อาศัยให้กับประชาชนที่แฟลตดินแดง โดยได้มีการดําเนินการก่อสร้างแฟลตดินแดงใหม่ ตามโครงการฟื้นฟูชุมชนเมืองดินแดง แบ่งการดําเนินการเป็น 4 ระยะ ( 8 ปี ) และคาดว่าจะดําเนินการแล้วเสร็จตามห้วงเวลาที่กําหนดไว้ คือ ระยะที่ 1 ดําเนินการแล้วเสร็จประมาณเดือนมิถุนายน 2561 ระยะที่ 2 ดําเนินการเสร็จสิ้นประมาณกลางปี 2563 ระยะที่ 3 ดําเนินการเสร็จสิ้นประมาณกลางปี 2565 และระยะที่ 4 คาดว่าจะดําเนินการเสร็จสิ้นประมาณกลางปี 2567 โดยการดําเนินการดังกล่าวถือเป็นของขวัญที่รัฐบาลดําเนินการเพื่อมอบให้กับประชาชนที่เดือดร้อนเรื่องที่พักอาศัยเป็นระยะ ๆ
---------------------
กลุ่มประชาสัมพันธ์และเผยแพร่ สํานักโฆษก